C 194/17

Публикация на заявление за регистриране на наименование съгласно член 50, параграф 2, буква а) от Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни

(2021/C 194/06)

Настоящата публикация предоставя право на възражение срещу заявлението в съответствие с член 51 от Регламент (ЕС) № 1151/2012 на Европейския парламент и на Съвета (1) в срок от три месеца от датата на нейното публикуване.

ЕДИНЕН ДОКУМЕНТ

„SZEGEDI TÜKÖRPONTY“

ЕС №: PGI-HU-02491 – 6 март 2019

ЗНП ( ) ЗГУ (Х)

1. Наименование/наименования

„Szegedi tükörponty“

2. Държава членка или Трета Държава

Унгария

3. Описание на селскостопанския продукт или храната

3.1. Вид продукт

Клас 1.7: Прясна риба, мекотели и ракообразни и производни продукти от тях

3.2. Описание на продукта, за който се отнася наименованието в точка 1

Географското указание „Szegedi tükörponty“ се отнася за отглеждана в развъдници жива риба от признати от държавата видове огледален шаран Szeged и почистено филетирано месо от нея.

Рибата е със зеленикаво-кафяв цвят, жълт корем и лъскави циклоидни люспи. Страничната ѝ линия е правилна, с висок гръб. Съотношението дължина/височина на тялото (индекс на профила) е 2,3—2,4. Рибата се продава при достигане на третото лято след излюпването, с тегло между 1 800 и 2 400 g.

„Szegedi tükörponty“ има нежно, червеникаво, уханно месо със свеж аромат и без странични вкусове. То е с високо съдържание на протеини (над 19 %) и ниско съдържание на мазнини (под 10 %).

3.3. Фуражи (само за продукти от животински произход) и суровини (само за преработени продукти)

Основната храна на рибите са природните организми, които се откриват в рибовъдните басейни (планктон, червеи и ларви на насекоми). Използва се и друга храна (фуражи, царевица, жито) със съдържание на скорбяла 2,5—3,0 на кг телесно тегло за допълване на естествената храна в зависимост от възрастта на рибата. Фуражът трябва да е без ГМО.

До края на юни рибите се хранят според апетита им. След това използваният за един рибовъден басейн фураж се определя на базата на оценка на експериментален риболов.

Използваният допълнителен фураж (зърнен фураж, готов концентрат и комбинирани фураж и храни) не се предлагат в определения географски район и затова се получават от източници извън него.

В допълнение към естествените им източници на храна, рибите от различни възрастови групи се изхранват през годината, както следва:

— разплодни риби: обикновена пшеница и царевица през цялата година, богат на протеини фураж за риби преди размножаване;

— млади риби: фураж за млади риби;

— дребни риби: фураж за дребни риби, като се завършва с натрошена пшеница или натрошена царевица;

— двулетни риби: натрошена пшеница, натрошена царевица и цели зърна пшеница и царевица;

— готови за предлагане на пазара риби (трилетни): висококачествени зърна пшеница и царевица.

В зависимост от метеорологичните условия, на разплодните риби в зимните рибовъдни басейни или в басейните за съхранение (главно за млади екземпляри) през зимата се дават малки количества зърна царевица или пшеница.

3.4. Специфични етапи на производството, които трябва да бъдат осъществени в определения географски район

Всички етапи на производството на „Szegedi tükörponty“ (разплод, размножаване и отглеждане) трябва да се извършват в определения в точка 4 географски район.

3.5. Специфични правила за рязане, настъргване, опаковане и др. на продукта, за който се отнася регистрираното наименование

—

3.6. Специфични правила за етикетиране на продукта, за който се отнася регистрираното наименование

—

4. Кратко определение на географския район

Административна област Сегед на север от магистрала M43, между магистрала M5 и път „Irma majori út“ в Sándorfalva, както и периферната зона Sándorfalva; система от рибовъдни басейни с кръгови насипи, състояща се от 141 отделни басейна, разположени върху терена по десния и левия бряг на участъци 1+120 и 11+120 на основния канал Algyő.

5. Връзка с географския район

Връзката на продукта с географския район се основава на качеството на продукта.

Разположено на север от град Сегед, близо до южната граница на Унгария, езерото Fehér е образувано в продължение на столетия като естествен водосборен басейн на Южната голяма равнина и по време на наводнения солената му почва се запълва с вода.

Смесилите се и натрупали се през столетията на заливане минерали са оказали такова влияние върху първоначалната почва под езерото, че зоните, които пресъхвали през лятото, побелявал от отложената сол. Върху тази първоначална почва над непропускливата основа, богата на натриев карбонат, с помощта на насипи е изградена система от 141 рибовъдни басейна, обхващащи площ от повече от 2 000 хектара. Водата на езерото е с рН над 8.

Строителството на затворената система от рибовъдни басейни Fehértó започва през 1932 г. и завършва през 1960 г. Съоръжението „Új halastó“ (нов рибовъден басейн) влиза в експлоатация през 1982 г. Това води до създаването на системата на рибовъдното стопанство със 141 съседни рибовъдни басейна, обхващащи повече от 2 000 ha и образуващи в едно цяло водна и водоснабдителна система.

Районът има свой собствен микроклимат. Обширният воден басейн устоява на по-слаби метеорологични явления. Нахлуващият с големи атмосферни фронтове и на мощни вълни студен въздух може само за един ден да охлади водата в рибовъдните басейни с 4—5° C. В годината има средно 32 дни, в които температурата се повишава над 30° C, и 89 дни през лятото с температура, достигаща 25° C, като същевременно слънцето грее повече от 2 100 часа. Една от ползите на климата е, че рибата може да бъде преместена навън към средата на март и да се захрани рано, есента е топла, а през зимата ледът върху рибовъдните басейни често се стопява.

Качеството на водата в рибовъдните басейни се гарантира от факта, че тя се доставя чрез двойна изпомпваща система от основния канал Algyő, който се захранва отчасти от подпочвени води и отчасти от река Тиса.

Десетилетията научни изследвания, при които се вземат предвид условията на околната среда и методите на рибовъдство, са довели до отглеждането на генетично устойчив вид риба с ниско съдържание на мазнини, добре приспособен към местните условия и признат от държавата. Рибата се развъжда по технология, съобразена с различните възрастови групи.

Технологията за производство, използвана за дребните риби, двулетните разплодни риби и трилетните готови за пазара риби, е разработена и се прилага последователно, като се взема предвид солената среда на производство.

Фактът, че рибовъдните басейни са изградени върху солена почва, гарантира отлично захранване с кислород, така че няма възможност за натрупване в тялото на рибата на увреждащи вкуса вещества. Алкалната вода в рибовъдните басейни придава на рибата особена жизненост и устойчивост. Може да се каже, че на тези характеристики се дължат пряко нежното, червеникаво, уханно месо на развъжданата в тези басейни риба, както и свежият ѝ аромат без странични вкусове.

Ларвите се получават чрез изкуствено оплождане в епруветки на взети от женската популация яйца. През първата година дребните риби се отглеждат в басейни с големина от само няколко хектара, а естествено наличната храна трябва да се допълва с фураж за дребни риби. Храненето им се разделя на няколко етапа, като по време на ранния и късния етап на отглеждане се регулира спрямо енергийните нужди на възрастовата група. По време на ранния етап на отглеждане, на дребните риби трябва да се дава фураж с високо съдържание на протеини (25—30 %). Докато растат се преминава към фураж с 20—25 % съдържание на протеини преди на късния етап на отглеждане да се завърши с 20 % съдържание на протеини.

Основният източник на храна за двулетните и трилетните риби е естествената храна, която се открива в рибовъдните басейни (планктон, ларви на насекоми и червеи). Използването на органични торове помага да се гарантира количеството естествена храна в басейните. Наличието на достъпни естествени хранителни източници насърчава развитието на мускулната структура и високото съдържание на протеини в рибата. На дребните риби се дава фураж, а тези двулетните и трилетните се хранят с натрошени или цели зърна пшеница и царевица, за да се задоволят енергийните им нужди.

До края на юни рибите се хранят според апетита им, а след това използваното количество фураж се определя на базата на анализ на експериментален риболов. С този метод се дава възможност за отглеждане на риба с ниско съдържание на мазнини.

Качеството и вкусът на отглежданата в развъдници риба се влияят пряко от доброто захранване с кислород на дъното на рибовъдните басейни, създадени върху солена почва, така че няма възможност за натрупване в тялото на рибата на увреждащи вкуса вещества.

„Szegedi tükörponty“ има нежно, червеникаво, уханно месо със свеж аромат и без странични вкусове. То е с високо съдържание на протеини (над 19 %) и ниско съдържание на мазнини (под 10 %). Тези специални качества се дължат на индивидуално развъждания вид и на условията на околната среда и методите на отглеждане (местоположението на рибовъдните басейни върху солени терени и използваните фуражи).

Месото на „Szegedi tükörponty“ е с високо съдържание на протеини, ниско съдържание на мазнини и много ароматно. Тези качества спомагат за насърчаване на консумацията на риба.

Филетираната „Szegedi tükörponty“ е много популярна в сектора на хотелиерството и ресторантьорството и сред потребителите.

Препратка към публикуваната продуктова спецификация

(член 6, параграф 1, втора алинея от настоящия регламент)

http://gi.kormany.hu/foldrajzi-arujelzok

(1) ОВ L 343, 14.12.2012 г., стр. 1.